Toshkent viloyatidagi ta’lim muassasalarini maqbullashtirish va faoliyati samaradorligini oshirish chora-tadbirlari to‘g‘risida

Toshkent viloyatidagi ta’lim muassasalarini maqbullashtirish va faoliyati samaradorligini oshirish, shuningdek Toshkent viloyat davlat pedagogika institutining moddiy-texnika bazasidan oqilona foydalanish maqsadida Vazirlar Mahkamasi qaror qiladi:
 1. O‘zbekiston Respublikasi Xalq ta’limi vazirligi hamda Oliy va o‘rta maxsus ta’limi vazirligining Toshkent viloyat davlat pedagogika institutini tugatish va uning negizida 2014/2015-o‘quv yilidan boshlab:
 540 nafar o‘quvchi o‘rniga ega bo‘lgan, ayrim fanlar chuqur o‘rganiladigan ixtisoslashtirilgan maktab-internat (keyingi o‘rinlarda ixtisoslashtirilgan maktab-internat deb ataladi);
 O‘zbekiston davlat jahon tillari universiteti huzurida 450 nafar o‘quvchi o‘rniga ega bo‘lgan Angren akademik litseyi (keyingi o‘rinlarda akademik litsey deb ataladi) tashkil etish to‘g‘risidagi takliflariga rozilik berilsin.
 2. Toshkent viloyat davlat pedagogika institutini tugatish hamda uning negizida ayrim fanlar chuqur o‘rganiladigan ixtisoslashtirilgan maktab-internat hamda O‘zbekiston davlat jahon tillari universiteti huzurida Angren akademik litseyi tashkil etish bo‘yicha 1-ilovaga* muvofiq tarkibda komissiya tuzilsin.
 Komissiya:
 Toshkent viloyat davlat pedagogika institutini tugatish hamda uning negizida qonunchilikda belgilangan tartibda, ixtisoslashtirilgan maktab-internat va akademik litsey tashkil etish bilan bog‘liq tadbirlar kompleksini amalga oshirsin;
 ixtisoslashtirilgan maktab-internatni va akademik litseyni zamonaviy pedagogik metodikalar va texnologiyalarni egallagan malakali pedagog kadrlar bilan ta’minlashga doir zarur chora-tadbirlar ko‘rsin;
 O‘zbekiston Respublikasi Vazirlar Mahkamasi huzuridagi Davlat test markazi tomonidan o‘tkaziladigan psixologiya-pedagogika diagnostikasi va test sinovlari natijalariga ko‘ra ixtisoslashtirilgan maktab-internatning 5 — 9- sinflariga o‘quvchilar qabul qilinishini ta’minlash chora-tadbirlarini ko‘rsin.
 3. O‘zbekiston Respublikasi Xalq ta’limi vazirligi tashkil etilayotgan ixtisoslashtirilgan maktab-internatga, akademik litseyga hamda Angren shahar hokimligiga tugatilayotgan Toshkent viloyat davlat pedagogika institutining 2-ilovaga* muvofiq ro‘yxat bo‘yicha bino va inshootlarini, shuningdek boshqa mol-mulklarini tezkor boshqarish huquqi bilan bir oy muddatda bepul bersin.
 4. O‘zbekiston Respublikasi Davlat raqobat qo‘mitasi Mehnat va aholini ijtimoiy muhofaza qilish vazirligi, Moliya vazirligi hamda Toshkent viloyati hokimligi bilan birgalikda bir oy muddatda O‘zbekiston Respublikasi Vazirlar Mahkamasiga Angren shahar hokimligiga berilayotgan bino va inshootlardan kelgusida foydalanish yuzasidan takliflar kiritsin.
 5. O‘zbekiston Respublikasi Mehnat va aholini ijtimoiy muhofaza qilish vazirligi Xalq ta’limi vazirligi hamda Oliy va o‘rta maxsus ta’limi vazirligi bilan birgalikda Toshkent viloyat davlat pedagogika institutining tugatilishi munosabati bilan bo‘shab qolayotgan xodimlarni belgilangan tartibda ishga joylashtirish chora-tadbirlarini ko‘rsin.
 6. O‘zbekiston Respublikasi Xalq ta’limi vazirligi belgilangan tartibda:
 Oliy va o‘rta maxsus ta’limi vazirligi bilan birgalikda bir oy muddatda Toshkent viloyat davlat pedagogika instituti huzuridagi akademik litseyni Oliy va o‘rta maxsus ta’limi vazirligining O‘rta maxsus, kasb-hunar ta’limi markazi tasarrufiga berish, uni Toshkent davlat pedagogika universitetiga birkitish;
 tugatilayotgan Toshkent viloyat davlat pedagogika institutining Angren, Bekobod shaharlaridagi, Bekobod, Bo‘ka, Ohangaron va Oqqo‘rg‘on tumanlaridagi axborot-resurs markazlarini 3-ilovaga* muvofiq ro‘yxat bo‘yicha kasb-hunar kollejlariga berish chora-tadbirlarini ko‘rsin.
 7. Quyidagilar:
 Toshkent viloyatining mahalliy budjeti mablag‘lari va qonunchilikda taqiqlanmagan boshqa manbalar — ixtisoslashtirilgan maktab-internat;
 O‘zbekiston Respublikasining respublika budjeti mablag‘lari hamda qonunchilikda taqiqlanmagan boshqa manbalar — akademik litsey faoliyatini moliyalashtirishning asosiy manbalari etib belgilansin.
 8. O‘zbekiston Respublikasi Moliya vazirligi 2014-yilda — ixtisoslashtirilgan maktab-internatning va akademik litseyning ta’minoti uchun ta’lim sohasiga ajratiladigan mablag‘lar doirasida mablag‘lar ajratilishini, 2015-yildan boshlab esa — O‘zbekiston Respublikasi Davlat budjeti xarajatlari parametrlarida mablag‘lar nazarda tutilishini ta’minlasin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari A.I. Ikramov zimmasiga yuklansin.